Document ID: /roh_data/filtered/fineweb-2-filterrobots_roh.jsonl.gz/71633

Suenter avair chantà e sunà – accordeon e clavazin – en diversas gruppas ha Sidonia Caviezel da Martina entupà la chantadura Nina Mayer da Ramosch, oriunda da la Baviera. Betg mo partan las duas dunnas in sumegliant passà e preschent musical – scolaziun classica, magistras da musica, dirigentas: ellas èn surtut surpraisas da la congruenza armonica da lur atgnas vuschs.
En lur cumposiziuns resuna savens il tun melodic-melanconic a la chanzun tradiziunala rumantscha. Lur texts èn scrits en vallader. L'Artg musical ha visità Nina Mayer e Sidonia Caviezel a Martina en Engiadina Bassa e discurrì cun ellas davart lur chant e musica. E nus udin 5 chanzuns dal duo Mi'amia, chanzuns producidas da RTR: Chara, bella Engiadina, Grazia chi dà a vo, Vè be nan, Diamant e Mia muntogna.